《次韵黄子理宣德田居四时 其二》
宋代·释道潜

离离小麦黄，习习南风度。桑枣暗蓬麻，耘锄困朝暮。

种瓜屋东暗，翠蔓已分布。黄花引疏篱，冉冉欲横路。

白水漫青秧，联翩下鸥鹭。新丝换浊酒，肴蔌羞薄具。

扫洒聚比邻，环坐荫高树。稚子羡赢馀，牵衣傍翁妪。

牛羊岭外归，落日林梢去。饷妇亦还家，笑言隔烟雾。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。